Compania Naţională de Administrare a Infrastructurii Rutiere (CNAIR) a anunţat vineri că mai multe proiecte pentru fluidizarea traficului din Bucureşti vor fi finanţate din Programul Operaţional Infrastructura Mare (POIM) 2014 – 2020.

CNAIR a demarat o serie de proiecte vizând fluidizarea traficului la nivelul Bucureştiului, care au avut surse de finanţare diferite.

”Însă, în prezent, toate aceste obiective sunt finanţate din cadrul actualului exerciţiu financiar (POIM 2014-2020) ca urmare a deciziei Ministerului Transporturilor, principalul ordonator de credite”, se arată în comunicat.

Astfel, din bugetul alocat anul acesta Ministerului Transporturilor vor fi cofinanţate inclusiv obiectivele Pasajul Domneşti, nodul rutier Centura Bucureşti (CB) – DN 4 (Olteniţa), nodul rutier CB – DJ 401 (Berceni), Pasajul Mogoşoaia pe Centura Bucureşti peste DN 1A, modernizarea centurii Bucureşti existente (lărgire la 4 benzi de circulaţie) pe sectoarele A1 – DN 7 şi DN 2 – A2.

”De asemenea, se află în faza de evaluare a ofertelor obiectivul proiectării şi execuţiei autostrăzii de centură Bucureşti. Autostrada de centura este un proiect nou, diferit de actuala centură, şi va asigura legătura mai eficientă între A1 (Bucureşti – Piteşti) şi A2 (Bucureşti – Constanţa) pe relaţia Constanţa – Nădlac (coridorul IV Pan – European)”, se arată în comunicat.